Jesus wytoꞌpo te moro oleif paty wypy ꞌwa.
Irombo kokoro moro Tamusi auty ꞌwa rapa Jesus wopyꞌpo.
Paꞌporo moꞌkaron kariꞌna kynoꞌsatokon Iꞌwa.
Tywotandyꞌmoꞌpo mero kynemepatokon.
Moꞌkaron Tamusi karetary ukuꞌnamon ꞌwa te,
moꞌkaron Farise ꞌwa enapa amy woryi aroꞌpo Iꞌwa.
Iꞌwa taporitonone aino anyꞌmarymbo tapyije iꞌwaine kynakon.
Moꞌko woryi yryꞌpo ro iꞌwaine owariraꞌna.
Irombo ikaꞌsan Jesus ꞌwa:
“Amepanen,
moꞌse woryi ꞌwa taporitonone aino anyꞌmarymbo apoꞌi naꞌna.
Moꞌkopangon woryijan tuꞌponaka topu papyry man ekariꞌsan kyꞌwaine moꞌko Moses moro omenano meroꞌpo ta.
Amoro te,
oꞌto ko mykanon moro poko?”
Uꞌkutoꞌme moro wara ikaꞌsan,
amy emendotoꞌman epotoꞌme tyꞌwaine.
Tawejakuꞌpo Jesus weꞌiꞌpo.
Sakau ta oty merory aꞌmoꞌpo iꞌwa tainary ke.
Tywoturuporykon poko aikepyꞌpa iweꞌiꞌsan mero,
awomyꞌpo.
Ikaꞌpo iꞌwaine:
“Moꞌko ijaꞌwanypyn naꞌnen topu paꞌnen ituꞌponaka.”
Tawejakuꞌpo rapa iweꞌiꞌpo.
Sakau ta oty merory aꞌmoꞌpo rapa iꞌwa.
Moro auran etaꞌpo mero tyꞌwaine,
oꞌwin oꞌwin pai itoꞌsan.
Moꞌkaron uwapotoꞌsan naꞌnen wytoꞌsan.
Jesus noꞌpo koꞌwu iꞌwaine moꞌko owariraꞌnanombo woryi maro roten.
Irombo Jesus awomyꞌpo.
Ikaꞌpo moꞌko woryi ꞌwa:
“Woryi,
oje ko nandon?
Amy pairo aꞌwembono auranano anyryꞌpa neꞌi apoko?”
Moꞌko woryi wykaꞌpo:
“Uwa,
Jopoto.”
Irombo Jesus wykaꞌpo:
“Awu enapa aꞌwembono auranano anyryꞌpa wa apoko.
Iꞌtango.
Erombo poro yjaꞌwan me noro kyteꞌi.”